Гүлбике Кубенова

Қаламгерлер ұстаханасы 

[image: Описание: C:\Users\omakarenko\Desktop\image.png.jpg]Манаш Қозыбаев атындағы Солтүстік Қазақстан мемлекеттік университетінде қазақ журналистикасы бөлімінің ашылуына 15 жыл толуына орай “Аймақтарда журналист мамандар даярлаудың өзекті мәселелері” атты ғылыми-тәжірибелік конференция өтті. Оған зиялы қауым өкілдері, жергілікті БАҚ басшылары, университет түлектері мен студенттер қатысты. 
Конференцияға қатысқан облыстық тілдерді дамыту басқармасының басшысы Кемел Оспанов ұстаздар мен студенттер қауымына облыс әкімі Ерік Сұлтановтың құттықтауын жеткізіп, бөлім жұмысына сәттілік тіледі. Ішкі істер департаменті бастығының құттықтау лебізін орынбасары Наурызбек Исин жеткізді. Облыстық “Солтүстік Қазақстан” газетінің бас редакторы Жарасбай Сүлейменов, “Қазақстан-Петропавл” телекомпаниясының директоры Ерлан Тоқшылық журналистика мамандығын таңдаған жастардың жергілікті БАҚ айдынында да лайықты орын алғандығын атап өтті. Елімізде қазақ журналистерін даярлайтын өзге оқу орындарынан келген құттықтау хаттары да мерекелік көңіл-күйді еселей түсті. 
Қазақ журналистикасы бөлімін ашуда, оның өрге басуында республикаға белгілі қаламгер, профессор Зарқын Тайшыбайдың сіңірген еңбегі мол. Ол 2001 жылы “Журналистика” бөлімі ашылғаннан бері үзбей басшылық жасап, студенттерге сабақ беріп келеді. Ғалымның революцияға дейінгі қазақ және орыс мерзімді баспасөзінің тарихы, журналистиканың теориясы мен тәжірибесі салалары бойынша жазған зерттеулері өз алдына бір төбе. Мәселен, бүгінде болашақ журналистер қаламгердің “Баспасөз тарихы”, “Алаш көсем-сөзі”, “Журналистиканың құқықтық негіздері” сияқты оқу құралдары негізінде білім алуда. 
Алғашқы жылы бұл бөлімге алты студент қабылданған болатын. Кейін олардың қатары көбейіп, өткен 15 жыл ішінде университеттен 80-ге жуық журналист түлеп ұшты. Олардың бірқатары бүгінде республикалық және халықаралық бұқаралық ақпарат құралдарында табысты еңбек етуде. Мәселен, “24 kz” республикалық телеарнасының тілшісі Айдарбек Балғабеков университет қабырғасында оқи жүріп-ақ жергілікті телеарналардың бірінде қызмет етті. Бүгінде ол тартымды сюжеттерімен көптің көңілінен шығып жүр. “Телевизияның, соның ішінде ақпарат саласының ең қиындығы – жеделдігінде. Мүмкін артықшылығы да сонда шығар. Бірақ оқиға болған күні жедел түрде оны дайындап, эфирге жіберу оңай шаруа емес. Өйткені, әрбір оқиғаның сыртында адам тұрады”, – дейді Айдарбек Балғабеков. 

